Podlitiek: Quest met waarheid, Mkhwebane dalk uit, en die grondstryd | Maroela Media
Richard Quest. Foto: CNN
In 'n week waar die Wêreld- Ekonomiese Forum (WEF) se jaarvergadering in Davos leiers van oraloor byeen bring, kom die Podlitiek-span van oral in Pretoria bymekaar om te kyk na alles en nog wat in die Suid-Afrikaanse politiek.
Hierdie week kom die uitlatings oor Suid-Afrika van die bekende CNN-joernalis Richard Quest onder die vergrootglas asook die proses wat van stapel gestuur is om die Openbare Beskermer te verwyder, en die nuutste verwikkelings rondom die onteiening sonder vergoeding-kwessie.
Met Hermann, Ernst, Daniël, en Paul agter die mikrofone, spring Podlitiek weg met 'n bespreking oor hoe die res van die wêreld se leiers ons ekonomiese situasie beskou. Richard Quest word gesien as een van die voorste joernaliste ten opsigte van geo-ekonomie, daarom is dit juis kommerwekkend dat Quest in 'n onderhoud met Radio 702 se Bruce Whitfield dit uitdruklik gestel het dat hy nie ingenome is met Suid-Afrika nie. Bowenal pla dit hom dat daar geen inhegtenisnemings gemaak is na aanleiding van staatskaping nie, en dat die einste mense wat sake wil regruk, ook maar gedurende staatskaping in die kabinet was. Dis so amper asof Quest ook Podlitiek luister…
Op tuisfront bespreek Podlitiek die moontlikheid dat die Openbare Beskermer Busisiwe Mkhwebane se loopbaan na einde se kant toe staan. Daniël noem dat daar 'n ondersoek rakende haar posisie as advokaat is, wat belangrik is omdat die OB juis 'n lid van die regslui moet wees. Podlitiek wonder hardop hoe lank Suid-Afrika nog onderworpe gaan wees aan Zuma-kaders wat eerder die belange van staatskapers beskerm as om die werk te doen waarvoor hulle aangestel is.
Die laaste plaaslike storie wat ondersoek word, is nogmaals die kwessie oor grond in Suid-Afrika. Hermann brei daaroor uit dat dit van kernbelang is dat organisasies hul kommentaar oor die voorgestelde wetsontwerp indien voor of op 31 Januarie, wanneer die tydperk vir openbare kommentaar sluit. Die ANC se benadering tot hierdie wet, naamlik dat die howe nie betrokke moet wees by die bepaling van vergoeding nie, word deur Podlitiek as verdag beskou, met die bespreking wat hierdie taktiek deeglik blootlê.
In hul internasionale segment loer die paneel na die Wuhan-koronavirus – 'n virus wat reeds meer as 100 lewens in China geëis het.
Die vervolginsgesag is baie besig met dekades-oue sake uit die Apartheidsjare en kader na kader stel dit verwoed en onomwonde dat die eintlike culprits die ou Afrikanergarde was wat so lelik met die terrorists gehandel het. Geen een van die ou of nuwe ANC-vryheidsvegters was nog nooit ooit stout nie. Wie het die Kerkplein-moorde gepleeg?
Ek sweer ek het met die kyk van CNN se Richard Quest video, gesien hoe druk Ramaphosa sy kop in die sand!